আবদুল মালেক (সচিব)

আব্দুল মালেক একজন বাংলাদেশি সাবেক সরকারি কর্মকর্তা যিনি বর্তমানে প্রধান তথ্য কমিশনার হিসেবে দায়িত্ব পালন করছেন। এরপূর্বে তিনি তথ্য ও সম্প্রচার মন্ত্রণালয় এবং স্থানীয় সরকার বিভাগের সচিব হিসেবে কর্মরত ছিলেন।

 কর্মজীবন 
বাংলাদেশ সিভিল সার্ভিসের প্রশাসন ক্যাডারের ১৯৮৪ ব্যাচের কর্মকর্তা আবদুল মালেক ১৯৮৬ সালের জানুয়ারিতে সহকারী কমিশনার ও তৃতীয় শ্রেণীর ম্যাজিস্ট্রেট হিসেবে বগুড়া জেলা প্রশাসকের কার্যালয়ে যোগদানের মাধ্যমে তিনি কর্মজীবন শুরু করেন। এরপরে একই পদে সিরাজগঞ্জ জেলা প্রশাসকের কার্যালয়ে, উপজেলা ম্যাজিস্ট্রেট পদে শাহজাদপুর, সিরাজগঞ্জ সদর ও রাজশাহী জেলার দূর্গাপুর উপজেলা এবং সিনিয়র সহকারি কমিশনার পদে রাজশাহী, জামালপুরে দায়িত্ব পালন করেন। উপজেলা নির্বাহী অফিসার হিসেবে ময়মনসিংহ জেলার ধোবাউড়া ও রংপুর সদর এবং পরে ঢাকা মুখ্য মহানগর হাকিম আদালতের মেট্রোপলিটন ম্যাজিস্ট্রেট হিসেবে কর্মরত ছিলেন। দুর্নীতি দমন ব্যুরোর (বর্তমানে দুর্নীতি দমন কমিশন) উপ-পরিচালক ও জেলা পরিষদ সচিব, মাগুরা পদে তিনি প্রেষণে দায়িত্ব পালন করেন। এছাড়াও তিনি সংস্থাপন মন্ত্রণালয়, খুলনা জেলার অতিরিক্ত জেলা প্রশাসক, ভূমি রেকর্ড জরীপ অধিদপ্তরে তিনি কাজ করেছেন। উপসচিব হিসেবে শ্রম মন্ত্রণালয় এবং ভূমি মন্ত্রণালয় হিসেবে দায়িত্বে ছিলেন।

আবদুল মালেক কুমিল্লা জেলার জেলা প্রশাসক ও জেলা ম্যাজিস্ট্রেট হিসেবে দায়িত্ব পালন করেন।

এছাড়া স্থানীয় সরকার বিভাগের যুগ্ম-সচিব এবং অতিরিক্ত সচিব হিসাবে দায়িত্ব পালন প্রধানমন্ত্রীর একান্ত সচিব-১ পদে দায়িত্ব পালন করেছেন। তথ্য মন্ত্রণালয়ে যোগদানের পূর্বে তিনি স্থানীয় সরকার বিভাগের সচিব পদে কর্মরত ছিলেন।

 সংগঠন-সংস্থা 
আবদুল মালেক বাংলাদেশ এ্যাডমিনিস্ট্রেটিভ সার্ভিস এসোসিয়েশনের সভাপতি, বাংলাদেশ ব্যাডমিন্টন ফেডারেশনের বর্তমান সভাপতি, বরিশাল বিশ্ববিদ্যালয়, পটুয়াখালী বিজ্ঞান ও প্রযুক্তি বিশ্ববিদ্যালয়ের সিন্ডিকেট সদস্য এবং জাতীয় বিশ্ববিদ্যালয়ের সিনেট সদস্য হিসেবে দায়িত্ব পালন করেছেন। 

 জন্ম ও শিক্ষাজীবন 
আবদুল মালেক বাংলাদেশের পটুয়াখালী জেলার বাউফল উপজেলার সাবুপুরা গ্রামে জন্মগ্রহণ করেন। শিক্ষা জীবনে ঢাকা বিশ্ববিদ্যালয়ের লোক প্রশাসন বিভাগ হতে বিএসএস (অনার্স) ও স্নাতকোত্তর ডিগ্রী অর্জন করেন। পরবর্তীতে তিনি এলএল.বি ডিগ্রী অর্জন করেন।
 তথ্যসূত্র 

বিষয়শ্রেণী:বাংলাদেশের সচিব
বিষয়শ্রেণী:বাউফল উপজেলার ব্যক্তি
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:বাংলাদেশী সরকারি চাকরিজীবী
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:জীবিত ব্যক্তি
বিষয়শ্রেণী:বাংলাদেশের প্রধান তথ্য কমিশনার
বিষয়শ্রেণী:পটুয়াখালী জেলার সরকারি চাকরিজীবী
বিষয়শ্রেণী:পটুয়াখালী জেলার আইনজীবী
বিষয়শ্রেণী:পটুয়াখালী সরকারি কলেজের প্রাক্তন শিক্ষার্থী
বিষয়শ্রেণী:১৯৫৯-এ জন্ম